Svend Erik Hovmand (V), 2004-01-20:
Jeg vil gerne takke repræsentanterne for et flertal af Tingets medlemmer for en positiv modtagelse af dette lovforslag.
Jeg skal ikke lægge skjul på, at jeg også deler den opfattelse, at det er kompliceret stof, men sådan er det med international beskatning.
Vi lever i et samfund, der bliver mere og mere internationalt, og det kræver, at vi så også samordner vores bestræbelser på det skattepolitiske område, når det drejer sig om grænseoverskridende aktiviteter.
Jeg synes, der her er taget en lang række initiativer, som jeg forstår at stort set alle partier mener er et større eller mindre skridt, men i hvert fald et skridt i den rigtige retning.
Jeg er meget opmærksom på, at mange af de enkeltdele, der er i dette lovforslag, kan give anledning til, at vi har behov for en uddybning i udvalget, og at se nærmere på de løsningsforslag, som vi er nået frem til.
Jeg skal ikke lægge skjul på, og det vil jeg gerne sige helt åbent, at jeg er meget åben over for at diskutere disse spørgsmål i udvalget og se på de løsningsforslag, vi er nået frem til.
Vi har brugt ganske meget tid i høringsfasen her, det ved alle.
Vi har været ganske åbne for input udefra, og vi er altså nået frem til det resultat, som nu ligger på bordet
Vi er nødsaget til at tage et initiativ, og jeg vil godt sige, at de afgørelser, der er truffet i EU, jo tilsiger, at alle lande i EU er nødsaget til det.
Hvis man ønsker at leve op til de fælles initiativer, som er taget, og som skal og bør tages, ja, så er man overalt nødsaget til at gøre sig nogle overvejelser omkring dette problem.
Der er stillet en række spørgsmål, og jeg vil gerne besvare dem alle under udvalgsarbejdet.
Det er rigtigt, som SF siger, at det ikke er de store forenklinger, der ligger her, men der er dog forslag, som også på det område trækker lidt i den rigtige retning.
Men ellers er jeg da enig i, at det er nye og komplicerede marker, vi betræder her. Jeg her forstået, at SF er bekymret på nogle områder omkring fraflytterbeskatning, systemomkostningerne og nogle yderligere områder omkring udvidet sambeskatning, og det vil jeg alt sammen vende tilbage til under udvalgsarbejdet.
Jeg vil bare sige her, at en række af de ordninger, som her lægges op, jo er ordninger, som begrænser mulighederne for skattemæssig planlægning, som reducerer mulighederne for misbrug af ordninger, og som skaber nogle regler for tynd kapitalisering, som jeg tror er ganske, ganske værdifulde.
Så kan nogle sige: Jo, men kunne man have gjort noget tidligere, og lukker man ikke her op for nogle regler på grund af nogle EU-bestemmelser osv.?
Lad mig nævne spørgsmålet om udvidet sambeskatning.
Altså i det øjeblik, vi ligestiller filialer og datterselskaber, så kan man selvfølgelig godt sige, at her tager vi et skridt, men hvad gjorde man tidligere?
Tidligere kunne man jo bare etablere et holdingselskab, som i virkeligheden skabte den samme mulighed.
Så jeg synes, vi skal se det her i en større sammenhæng.
Som sagt tror jeg, at vi her har nået nogle meget, meget væsentlige skridt set fra vores side i hvert tilfælde i den rigtige retning, som også dansk erhvervsliv kan leve med.
Det er jo det, der er den anden side af internationaliseringen.
En ting er, at man laver nogle kontrolforanstaltninger, som er vigtige, og som skal være grænseoverskridende, noget andet er, at vi altså også skaber nogle vilkår og sikrer nogle vilkår for danske virksomheder, så de kan klare sig i en international konkurrence i fremtiden.